Dato: 13. april 2018

**Orienteringsnotat til styret om nytt personvernregelverk og håndteringen av dette ved universitetet**

I forbindelse med at EUs personvernforordning (GDPR – General Data Protection Regulation) trer i kraft 25. mai 2018 og blir en del av norsk rett via EØS-avtalen, er det etablert et UiO-prosjekt som arbeider med gjennomføring og sikring av etterlevelse av det nye regelverket.

Målet for innføringsprosjektet av nytt personvernregelverk er å sørge for at universitetet har prosedyrer, rutiner og praksis for håndteringen av personopplysninger som imøtekommer bestemmelsene i den nye personvernforordningen, og at ansvar og oppgaver på området er godt beskrevet og forstått. Det er viktig for UiO at alle tilknyttet universitetet bidrar til å verne om verdien personopplysninger har. Prosjektet er derfor opptatt av å nå ut til alle interessenter, herunder styringsorgan, enheter og fagområder ved universitetet både med informasjon og dialog.

Det har vært mye fokus i media og andre kanaler at det nye personvernregelverket – GDPR – fører til store endringer for virksomheter og at konsekvensene kan bli store fordi overtredelsesgebyrene øker fra dagens makssats på 10G til 4% av global omsetning eller € 20 millioner.

Fordi UiO har vært nødt til og ønsket å ta personvern på alvor har vi allerede mange systemer og rutiner på plass som sikrer at vi følger dagens og det kommende personvernregelverket. Vi møter derfor færre utfordringer enn de virksomheter som ikke kjenner lovgivningen. UiO skiller seg likevel ut som en institusjon med store personvernutfordringer fordi vi som universitet behandler en stor og komplisert mengde personopplysninger av ulik art og som krever ulik beskyttelse, enten det er opplysninger om studenter, ansatte, pasienter eller forskningssubjekter.

**Status for prosjektets arbeid**

Prosjektets forberedende arbeid er ferdigstilt med vedtatt prosjektbeskrivelse, mandat, interessentanalyse, kommunikasjonsplan og milepælsplan.

Arbeidet med kartlegging av systemer og tjenester som behandler personopplysninger er i gang. Kartleggingen startet med USIT sine systemer og tjenester, deretter vil administrative systemer i SKAIT sitt veikart bli gjennomgått. Til slutt vil øvrige tjenester som er i bruk på enhetene innen forskning og utdanning bli en del av kartleggingen. Kartleggingen er nødvendig for å skape og sikre en oversikt som er pålagt oss etter det nye regelverket.

Prosjektet er i gang med gjennomgåelse av eksisterende rutiner og retningslinjer, utarbeidelse av forslag til ny personvernombudsordning, informasjon i ulike fora planlegges og gjennomføres, og det er opprettet dialog med alle fakultetene og fagavdelingene.

I sitt arbeid ser prosjektet at personvern har fått større plass i universitetets ansattes, studenters og forskeres bevissthet den siste tiden, noe vi tror vil lette arbeidet med innføringen av det kommende regelverket.

Prosjektet har en nettside hvor blant annet mandat, prosjektbeskrivelse, overordnet milepælsplan og kommunikasjonplan fremkommer. Nettsiden oppdateres underveis og det publiseres jevnlig nyhetssaker.

Lenker:

<http://www.uio.no/for-ansatte/arbeidsstotte/prosjekter/gdpr/>

<http://www.uio.no/for-ansatte/arbeidsstotte/prosjekter/gdpr/styringsdokumentasjon/>